**Pályázati felhívás**

Pécsi Tudományegyetem Közgazdaságtudományi Kara

**Farkas Ferenc Ösztöndíjat**

hirdet meg hallgatóinak a 2021-2022-es tanévre

Kód: PTE-KTK-FF-2021-1

1. **Az Ösztöndíj alapítása, Alapítók**

A Farkas Ferenc Ösztöndíjat Bognár Attila, Kassai Ákos, Kovács Zsolt, Meláth Mónika és Mohácsi László (továbbiakban Alapítók) 2017-ben alapította a Pécsi Tudományegyetem Közgazdaságtudományi Karának (PTE KTK) olyan hallgatói számára, akik példamutató módon képviselik Dr. Farkas Ferenc professzor szakmai és személyes hagyatékát.

1. **Az Ösztöndíj célja és szellemisége**

A díj névadója Dr. Farkas Ferenc professzor (1949-2016) különös gonddal törekedett a tehetség jeleit eláruló hallgatók képességeinek kibontakoztatására és iskolaalapítóként egyik úttörője volt a hazai vezetés-szervezés oktatásnak és kutatásnak is. Farkas Ferenc Professzor Úr pályafutása során igen sokoldalúan járult hozzá a hazai közgazdász-képzés színvonalának emeléséhez, hiszen egyszerre volt sikeres oktatásszervező és egyetemi vezető, számos magas kitüntetéssel elismert professzor, nemzetközileg jegyzett kutató, valamint a kari oktatói és tudományos utánpótlás-nevelési tevékenység egyik fő motorja. Hallgatókkal ápolt kapcsolata és hallgató-központú szemléletmódja, az oktatói hivatás iránti végtelen odaadása példamutató minden egyetemi oktató számára.

Az Ösztöndíj célja, hogy olyan díjazottakat ismerjen el és támogasson, akik ezen sokrétű tevékenységek és képességek közül több területen is demonstrálták kiemelkedő képességeiket és eredményeiket.

1. **Az Ösztöndíj jogosultjai, jelölés, pályázat**
* A Farkas Ferenc Ösztöndíj kétévente került átadásra hallgató részére (2017-2020 között), és 2020 óta minden évben lehet pályázni az ösztöndíj hallgatók részére meghirdetett típusára.
* Farkas Ferenc Ösztöndíjjal való kitüntetésre a Pécsi Tudományegyetem Közgazdaságtudományi Kar oktatói, hallgató és kari szervezetei tehetnek javaslatot. Hallgatók önállóan is pályázhatnak a díjra. *A pályázatot az arra mindenkor jogosult hallgató adhatja be.*
* Egyéni pályázat esetén egy vezető oktató vagy egy kari szervezet *ajánlása szükséges*. Pályázni, illetve jelölni a mindig aktuális pályázati felhívás alapján lehet.
* A Pályázatnak tartalmaznia kell a *kitöltött pályázati űrlapot* és a *pályázó bemutatását* különös tekintettel az Ösztöndíj céljai és értékei tekintetében. A pályázat szintén tartalmazza a *jelölt javaslatát, vállalását a díjazási időszakra vonatkozó egyedi szakmai, kutatási vagy közösségi tevékenységre*.
* A díj odaítélésének fő szempontja a pályázat és a jelölt megfelelése a Farkas Ferenc Ösztöndíj céljainak. A díjazottaknak, a díj névadójához hasonlóan, *személyes hitelességükkel példát kell mutatniuk* a Kar minden egyetemi polgára számára.
* A kitöltendő űrlapon túl a pályázat formátumát a pályázó választja meg, oly módon, amely forma legjobban alátámasztja a pályázó mondanivalóját.
* MS Word formátum esetén legfeljebb 5 oldal írott anyag (pl. motivációs levél) javasolt.
* Az Ösztöndíjra a PTE KTK azon teljes *hallgatói jogviszonnyal rendelkező hallgatói* pályázhatnak, akik előreláthatólag a *teljes tanévben rendelkezni fognak hasonló hallgatói jogviszonnyal és a pályázat időpontjáig még nem szereztek MSc diplomát*.
* Amennyiben egy díjazott *hallgatói jogviszonya* az ösztöndíj időszak alatt *megszűnne, elveszti a jogosultságát* a díj juttatásaira.
* A pályázat beadásának **határideje**: 2021. december 11-én 12.00 óra.
* A Pályázatot **e-mailben** kérjük benyújtani a baloghg@ktk.pte.hu címre.
* A díj átadása a 2021/2022-es tanév tavaszi félév elején lesz.
1. **Az Ösztöndíj juttatásai**

A Farkas Ferenc Ösztöndíjjal kapcsolatban az Emlékbizottság alapításkor a következő díjat állapítja meg:

* A díj elnyerésének tanévében havi 50.000 Ft ösztöndíj kerül kifizetésre 10 hónap vonatkozásában, így összesen 500.000 Ft díjazásban részesül a nyertes.

Az Alapítók által felajánlható továbbá vállalati szakmai gyakorlaton való részvétel is. A szakmai gyakorlat esetleges anyagi juttatása a felajánló cég és nem az Emlékbizottság, vagy az Alapítók feladata.

1. **A Farkas Ferenc Ösztöndíj díjazottjainak kötelezettségei**
* A díjazottaknak teljes egyetemi jogviszonyuk alatt és lehetőleg azt követően is olyan tevékenységet kell folytatniuk, amely megfelel a díj névadója szellemiségének és az Ösztöndíj céljainak.
* A díjazott hallgatóknak az ösztöndíj időszaka alatt, az Emlékbizottság által előre elfogadott, kutatási, vagy egyetemi közösségi tevékenységet kell végezniük.
* A pályázók vállalják, hogy részt vesznek az ünnepélyes díjátadón, ahol a díjazott(ak) felkérhetők pályázatuk bemutatására.
* A pályázók vállalják, hogy a pályázatukban foglaltakat a KTK és a Pécsi Tudományegyetem, valamint az alapítók felhasználhatják.
* Csak az a pályázó lehet nyertes, a díjátadó rendezvényen megjelenik. A díj átadása a 2021/2022-es tanév tavaszi félév elején lesz.
1. **Bírálati szempontok, benyújtandó dokumentumok**

Bár a névadó (Farkas Ferenc professzor úr) a vezetéstudományban alkotott maradandó szellemi örökséget, a kuratórium örömmel fogadja a pályázókat nemcsak a menedzsmenthez kapcsolódó szakokról, hanem a marketing, a pénzügy, a turizmus, ill. a közgazdaságtan vagy üzleti tudományok bármely területéről is. Tehát a Kar bármely hallgatója pályázhat, aki mind szakmailag, mind jellemét tekintve kiemelkedő szellemi nívót képvisel. Ez megmutatkozhat a tanulmányi eredményeket túl közösségszervezésben, versenyeken való részvételben, diákszervezeti munkában, tudományos tevékenységben és akár sport-, ill. művészeti aktivitásban. Fontos szempont tehát a tartalmi és formai bírálat során, hogy a hallgató személyisége és munkája is magas nívót képviseljen, ezen belül bármilyen szakterületet lefedhet aktivitása a PTE KTK-n.

**Kapcsolat:** Felmerülő kérdéseikkel szíveskedjenek e-mailben Dr. Balogh Gáborhoz (baloghg@ktk.pte.hu).